text: Ida Damborg: Det kan være en løsning at lukke sygehuse
  08 januar 2016 kl. 12.28
  Der kan være en idé i at nedlægge sygehuse, hvis de ikke står for akut behandling, mener regionrådsmedlem Ida Damborg (SF). 
  Regionsrådsmedlem Ida Damborg (SF) mener, at der kan være en fornuft i at lukke nogle sygehuse for at samle deres tilbud andre steder, siger hun fredag til TV SYD, efter Region Syddanmark fremlagde deres sparekatalog. I sparekataloget foreslår regionen at lukke sygehusene i Middelfart, Give, Tønder og Nyborg.
  - Hvis det ikke er akut behandling, så kan det godt give god mening, at samle afdelingerne på færre matrikler, siger SF’eren.
  På de sygehuse, hvor der derimod er akut behandling, er Ida Damborg dog mere tilbageholdende.
  - Der må ikke komme en massakre på skadesklinikkerne. Det vil komme til at ramme massivt i yderområderne, hvis man skal køre langt, når man kommer til skade, siger Ida Damborg.
  Det forventes, at regionrådet endeligt har taget stilling til, hvor man ønsker at spare i april.
  